DELEGIRANA UREDBA KOMISIJE (EU) 2021/571

z dne 20. januarja 2021

o spremembi Priloge k Uredbi (EU) št. 609/2013 Evropskega parlamenta in Sveta glede seznama snovi, ki se lahko dodajo začetnim formulam za dojenčke in nadaljevalnim formulam, otroški hrani ter živilom na osnovi predelanih žit

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 609/2013 Evropskega parlamenta in Sveta z dne 12. junija 2013 o živilih, namenjenih dojenčkom in majhnim otrokom, živilih za posebne zdravstvene namene in popolnih prehranskih nadomestkih za nadzor nad telesno težo ter razveljavitvi Direktive Sveta 92/52/EGS, direktiv Komisije 96/8/ES, 1999/21/ES, 2006/125/ES in 2006/141/ES, Direktive 2009/39/ES Evropskega parlamenta in Sveta ter uredb Komisije (ES) št. 41/2009 in (ES) št. 953/2009 (1) ter zlasti člena 16 Uredbe,

ob upoštevanju naslednjega:

(1) Priloga k Uredbi (EU) št. 609/2013 določa seznam Unije za snovi, ki se lahko dodajajo eni ali več kategorijam živil iz člena 1(1) navedene uredbe.

(2) Trenutno je na podlagi Priloge k Uredbi (EU) št. 609/2013 dovoljeno dodajanje kalcijevega L-metilfolata kot vira folata v živila za posebne zdravstvene namene in v popolne prehranske nadomestke za nadzor nad telesno težo.

(3) Komisija je na podlagi vloge za uporabo kalcijevega L-metilfolata kot vira folata, ki se doda začetnim formulam za dojenčke in nadaljevalnim formulam, živilom na osnovi predelanih žit ter otroški hrani, pri vsebnosti, ki je potrebna za izpolnitev zahtev o sestavi za folat, določenih v zakonodaji Unije za navedena živila, zaprosila Evropsko agencijo za varnost hrane (v nadaljnjem besedilu: agencija EFSA) za mnenje o varnosti in biološki dostopnosti navedene snovi, kadar se doda zadevnim živilom. Agencija EFSA je v svojem mnenju z dne 27. novembra 2019 (2) ugotovila, da je kalcijev L-metilfolat biološko dostopen vir folata in da je varen v skladu s predlaganimi uporabami in ravnmi uporabe za ciljno populacijo, ki jo sestavljajo dojenčki (< 12 mesecev) in majhni otroci (12–< 36 mesecev).

(4) Komisija meni, da je v mnenju agencije EFSA dovolj dokazov za ugotovitev, da je kalcijev L-metilfolat varen kot vir folata, kadar se uporablja pri zahtevani vsebnosti v začetnih formulah za dojenčke in nadaljevalnih formulah, živilih na osnovi predelanih žit ter otroški hrani. Zato bi bilo treba kalcijev L-metilfolat vključiti na seznam iz Priloge k Uredbi (EU) št. 609/2013 kot vir folata v navedenih kategorijah živil.

(5) Uredbo (EU) št. 609/2013 bi bilo zato treba ustrezno spremeniti –

SPREJELA NASLEDNJO UREDBO:

Člen 1 Priloga k Uredbi (EU) št. 609/2013 se spremeni v skladu s Prilogo k tej uredbi.

Člen 2 Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 20. januarja 2021 Za Komisijo predsednica Ursula VON DER LEYEN

(1) UL L 181, 29.6.2013, str. 35.

(2) Panel NDA agencije EFSA, Scientific Opinion on Calcium l-methylfolate as a source of folate added for nutritional purposes to infant and follow-on formula, baby food and processed cereal-based food (Znanstveno mnenje o kalcijevem L-metilfolatu kot viru folata, ki se v prehranske namene doda začetnim formulam za dojenčke in nadaljevalnim formulam, otroški hrani ter živilom na osnovi predelanih žit), EFSA Journal doi: 10.2903/j.efsa.2020.5947.